रोहतक/बहादुरगढ़. आरक्षण आंदोलन के तहत दिल्ली के जंतर-मंतर पर धरने में शामिल होने गए सुनारिया खुर्द के विजय की वापसी में ट्रैक्टर-ट्राली से गिरने पर मौत हो गई। दोपहर को वह साथियों समेत टिकरी बॉर्डर से वापस लौट रहा था तो फुटवियर पार्क के पास अचानक से ट्रैक्टर के सामने गोवंश आ गए, जिससे ट्रैक्टर अनियंत्रित हो गया और उसमें सवार विजय झटका लगते ही सड़क पर गिर गया। उसे ट्रामा सेंटर में ले जाया गया, लेकिन उसकी मौत हो चुकी थी। वहीं सूचना मिलते ही भारी संख्या में पुलिस बल ट्रामा सेंटर में पहुंचा। कड़ी सुरक्षा के बीच देर शाम साढ़े सात बजे पोस्टमार्टम के बाद शव परिजनों के हवाले कर दिया। 19 वर्षीय युवक अविवाहिता था। उसकी एक छोटी बहन है। उसके पिता जयवीर खेती-बाड़ी का काम करते हैं। विजय की मौत से इस घर का इकलौता चिराग बुझ गया।
जानलेवा गोवंश, फसल चौपट, गो अभ्यारण्य बनाने पर ध्यान नहीं : इस जानलेवा हादसे से एक बार फिर प्रदेश की सड़कों पर बेसहारा घूम रहे 1.17 लाख गोवंश को लेकर सवाल खड़े होने लगे हैं। इनकी वजह से आए दिन सड़क हादसों में लोगों की जान जा रही है, लेकिन अभी तक हर जिले में गो अभ्यारण्य बनाने का काम बेहद धीमा है। रोहतक में संतों के अनशन के बावजूद अब तक गो अभ्यारण्य के लिए जमीन का चयन नहीं हुआ है। वहीं, झज्जर में अभी प्रस्ताव ही नहीं आया। इन दोनों जिलों में ही 9 हजार से ज्यादा गोवंश सड़कों पर भटक रहा है, जो वाहन चालकों के लिए खतरा है ही, साथ ही किसानों की फसल भी चौपट कर रहा है। रोहतक में दो वर्ष के अंदर ही आधा दर्जन लोग गोवंश की वजह से अपनी जान गंवा चुके हैं। वहीं, सरकार की ओर से गोशालाओं को भी चारे का भुगतान नहीं किया जा रहा। इस वजह से वे भी और गोवंश को रखने में हाथ खड़े कर रहे हैं। सरकार की ओर से गोवंश को लेकर कोई पुख्ता बंदोबस्त नहीं किया जा रहा।
आज जसिया धरने पर मदद को लेकर करेंगे फैसला : अखिल भारतीय जाट आरक्षण संघर्ष समिति के जिला अध्यक्ष राज सिंह ने मृतक की मौत पर शोक जताया। उन्होंने कहा कि शोक संतप्त परिवार की समिति व समाज की ओर से हरसंभव मदद की जाएगी। शुक्रवार को इस विषय में जसिया धरने पर फैसला होगा।
hin_Deva hin_Deva hin_Deva